Tingkong
Kamis, 5 Maret 2015 00:39
WAYAH lagi kakanakan bubuhan Palui, Garbus, Tulamak, Tuhirang wan Tuhabuk, hidupnya tamasuk kada bauntung. Kalu istilah wayah ini tagulung anak kaluarga miskin. Tapi walau pun demikian bubuhannya kada marasa miskin dan kada marasa hina.
Nang panting hidup ini basyukur Bus ai, tarimalah napa nang ada, bila kadada supaya bausaha, ujar Palui.
Razaki tiap urang itu sudah ada batasnya, ujar Garbus.
Kita hidup di kampung ini kada banyak nang dituntut, makanya kawa panjang umur kada kaya urang di kuta kada tahan angin lalu garing, lalu darah tinggi, lalu ka rumah sakit, lalu manukar ubat puluhan ribu rupiah, ujar Palui.
Cuntuhnya aku Lui ai, biar siang malam bagadang kada mau kurus, ujar Tulamak manyahut.
Cucuk Mak ai, awak ikam tahan apilan, lamak bulat tahan bahujan tahan bapanas tatap haja sihat tapi... tapi sakali makannya dua talu piring, ujar Palui.
Aku sapandapat wan Palui bahwa kita hidup di kampung ini manarima apa adanya, istilahnya hidup sederhana. Nang panting batis kawa basandal biarpun sandal gapit supaya kada tumbalan, salawar baikat pinggang supaya kada tabaluntui, kawa bakacamata supaya mata kada babilis dan kawa bagalang jam walaupun galang jam obralan, ujar Garbus.
sun_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn